CELEX: 62011CN0658
Language: ro
Date: 2011-12-21 00:00:00
Title: Cauza C-658/11: Acțiune introdusă la 21 decembrie 2011 — Parlamentul European/Consiliul Uniunii Europene

25.2.2012   
            
            
               RO
            
            
               Jurnalul Oficial al Uniunii Europene
            
            
               C 58/6
            
         Acțiune introdusă la 21 decembrie 2011 — Parlamentul European/Consiliul Uniunii Europene
   (Cauza C-658/11)
   2012/C 58/08
   Limba de procedură: engleza
   
      Părțile
   
   
      Reclamant: Parlamentul European (reprezentanți: R. Passos, A. Caiola și M. Allik, agenți)
   
      Pârât: Consiliul Uniunii Europene
   
      Concluziile reclamantului
   
   
               —
            
            
               Anularea Deciziei 2011/640/PESC a Consiliului din 12 iulie 2011 privind semnarea și încheierea Acordului între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie (1);
            
         
               —
            
            
               menținerea efectelor Deciziei 2011/640/PESC a Consiliului din 12 iulie 2011 până la înlocuirea acesteia;
            
         
               —
            
            
               obligarea Consiliului Uniunii Europene la plata cheltuielilor de judecată.
            
         
      Motivele și principalele argumente
   
   Parlamentul European consideră că Decizia 2011/640/PESC a Consiliului din 12 iulie 2011 privind semnarea și încheierea Acordului între Uniunea Europeană și Republica Mauritius privind condițiile pentru transferul persoanelor suspectate de piraterie și al bunurilor confiscate asociate acestora, de la forțele navale aflate sub comanda Uniunii Europene către Republica Mauritius, precum și privind condițiile aplicabile, ulterior transferului, persoanelor suspectate de piraterie este lipsită de validitate din cauza faptului că nu se raportează exclusiv la politica externă și de securitate comună, astfel cum se prevede în mod expres la articolul 218 alineatul (6) al doilea paragraf TFUE.
   Parlamentul European consideră că acordul între Uniunea Europeană și Republica Mauritius privește și cooperarea în materie penală, cooperarea polițienească și cooperarea în domeniul dezvoltării, aspecte care sunt reglementate de domenii în care se aplică procedura legislativă ordinară.
   Prin urmare, acest acord ar fi trebuit să fie încheiat după obținerea aprobării Parlamentului European în conformitate cu articolul 218 alineatul (6) literele (a) și (v) TFUE.
   Consiliul a încălcat pentru acest motiv tratatele întrucât nu a ales temeiul juridic adecvat pentru încheierea acordului.
   În plus, Parlamentul European consideră că Consiliul a încălcat articolul 218 alineatul (10) TFUE întrucât nu a informat Parlamentul European de îndată și pe deplin pe parcursul tuturor etapelor negocierilor și la încheierea acordului.
   În ipoteza în care ar anula decizia atacată, Parlamentul European propune totuși Curții să își exercite puterea de apreciere pentru a menține efectele deciziei atacate, în conformitate cu articolul 264 al doilea paragraf TFUE, până la momentul înlocuirii acesteia.
   
      (1)  JO L 254, p. 1.